ऐसा इसलिए होता है कि भगवान् या अवतार बुद्धि का नहीं विवेक का विषय होते हैं. बुद्धि असत्य का साधन होती है तो विवेक सत्य का वाहन. विवेक को परीक्षा देनी होती है, बुद्धि परीक्षा लेती है. विवेक का रास्ता लम्बा और तकलीफ़देह होता है. बुद्धि आरामदायक छोटे रास्ते खोजती है. बुद्धि, युक्ति-प्रधान होती है तो विवेक भक्ति-प्रधान. विवेक करुणा को जागृत कर देता है तो बुद्धि करुणाविहीन बनाती है. करुणा ही भक्ति की सुवास है. जब विवेक को बुद्धि ढांक लेती है तो भक्ति कमज़ोर पड़ जाती है. मन में असत्य का उदय हो जाता है. जितना असत्य बढ़ता जाता है, हमारी आवाज़ उतनी ही क्षीण होती जाती है और इसीलिए समय-रेखा पर लगातार दूर हो रहे इन युगपुरुषों तक नहीं पहुँचती है. जब इनके कानों तक हमारी आवाज़ पड़ना कम हो जाती है तो इन्हें फिर अवतार लेना पड़ता है. हमारे मन के इसी असत्य को साफ़ करने के लिए समय-समय पर परमात्मा हमेशा कोई न कोई अवतार लेकर हमारे उद्धार के लिए अवतरित होते ही हैं.